CELEX: 62014CO0139
Language: mt
Date: 2014-10-22 00:00:00
Title: Digriet tal-Qorti tal-Ġustizzja (Is-Sitt Awla) tat-22 ta’ Ottubru 2014.#Mineralquelle Zurzach AG vs Hauptzollamt Singen.#Talba għal deċiżjoni preliminari mressqa mill- Finanzgericht Baden-Württemberg.#Rinviju għal deċiżjoni preliminari – Tariffa Doganali Komuni – Klassifikazzjoni tariffarja – Nomenklatura Magħquda – Klassifikazzjoni tal-merkanzija – Intestatura tariffarja 2202 10 00 – Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawrin – Intestatura tariffarja 2202 9010 11 – Meraq tal-frott jew meraq tal-ħxejjex imħallat fl-ilma jew magħmul effervexxenti.#Kawża C‑139/14.

DIGRIET TAL-QORTI TAL-ĠUSTIZZJA (Is-Sitt Awla)
      22 ta’ Ottubru 2014 (
            *1
         )
      “Rinviju għal deċiżjoni preliminari — Tariffa Doganali Komuni — Klassifikazzjoni tariffarja — Nomenklatura Magħquda — Klassifikazzjoni tal-merkanzija — Intestatura tariffarja 2202 10 00 — Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawrin — Intestatura tariffarja 2202 9010 11 — Meraq tal-frott jew meraq tal-ħxejjex imħallat fl-ilma jew magħmul effervexxenti”
      Fil-Kawża C‑139/14,
      li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Finanzgericht Baden-Württemberg (il-Ġermanja), permezz ta’ deċiżjoni tal-25 ta’ Frar 2014, li waslet fil-Qorti tal-Ġustizzja fl-24 ta’ Marzu 2014, fil-proċedura
      
         Mineralquelle Zurzach AG
      
      vs
      
         Hauptzollamt Singen,
      
      IL-QORTI TAL-ĠUSTIZZJA (Is-Sitt Awla),
      komposta minn A. Borg Barthet bħala President tal-Awla (Relatur), S. Rodin u F. Biltgen, Imħallfin,
      Avukat Ġenerali: M. Szpunar,
      Reġistratur: A. Calot Escobar,
      wara li rat id-deċiżjoni, meħuda wara li nstema’ l-Avukat Ġenerali, li tiddeċiedi permezz ta’ digriet motivat, skont l-Artikolu 99 tar-Regoli tal-Proċedura tal-Qorti tal-Ġustizzja,
      tagħti l-preżenti
      
         Digriet
      
      
               1
            
            
               It-talba għal deċiżjoni preliminari tirrigwarda l-interpretazzjoni tal-intestatura 2202 10 00 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382, iktar ’il quddiem in-“NM”), kif emendata bir-Regolament tal-Kummissjoni (KE) Nru 1719/2005, tas-27 ta’ Ottubru 2005 (ĠU L 286, p. 1, iktar ’il quddiem in-“NM”), u l-interpretazzjoni tat-tariffa integrata tal-Komunitajiet Ewropej stabbilita fl-Artikolu 2 tar-Regolament Nru 2658/87 (iktar ’il quddiem it-“TARIC”).
            
         
               2
            
            
               Din it-talba ġiet ippreżentata fil-kuntest ta’ kawża bejn Mineralquelle Zurzach AG (iktar ’il quddiem “Mineralquelle Zurzach”), manifattriċi ta’ xarbiet stabbilita fl-Isvizzera, u l-Hauptzollamt Singen [uffiċċju prinċipali tad-dwana ta’ Singen (il-Ġermanja)] fir-rigward tal-irkupru a posteriori tad-dazji doganali relattivi għal ċerti importazzjonijiet magħmula minn Mineralquelle Zurzach matul l-2006.
            
         
         Il-kuntest ġuridiku
      
      
         In-NM u t-TARIC
      
      
               3
            
            
               Skont l-Artikolu 1 tar-Regolament Nru 2658/87:
               “1.   [NM], li tħaddan fiha, fl-istess waqt, dak kollu li titlob it-Tariffa Doganali Komuni, l-istatistiċi kummerċjali esterni tal-Komunità u linji politiċi oħra tal-Komunità rigward l-importazzjoni u l-esportazzjoni ta’ oġġetti għandha tiġi stabbilita mill-Kummissjoni [Ewropea].
               2.   In-[NM] għandha tiġbor fiha:
               
                        a)
                     
                     
                        n-nomenklatura tas-sistema armonizzata [mfassla mill-Organizzazzjoni Mondjali tad-Dwana (OMD) u adottata mill-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, konkluża fi Brussell fl-14 ta’ Ġunju 1983, u approvata, flimkien mal-protokoll ta’ emenda tagħha tal-24 ta’ Ġunju 1986, f’isem il-Komunità Ekonomika Ewropea bid-Deċiżjoni tal-Kunsill 87/369/KEE, tas-7 ta’ April 1987 (ĠU Edizzjoni Speċjali bil-Malti, Kapitolu 2, Vol. 2, p. 288, iktar ’il quddiem is-“SA”)];
                     
                  
                        b)
                     
                     
                        sub-diviżjonijiet Komunitarji għal dik in-nomenklatura, imsejħa ‘sub-titoli NM’, f’dawk il-każijiet fejn tintwera rata ta’ dazju li tikkorrispondi;
                     
                  
                        c)
                     
                     
                        dispożizzjonijiet preliminari, noti oħra għal taqsimiet jew kapitoli u noti f’qiegħ ta’ paġna li jkollhom x’jaqsmu ma’ sub-titoli NM.
                     
                  3.   In-[NM] qed terġa’ tinġieb f’Annex I. […]
               […]”
            
         
               4
            
            
               L-Artikolu 2 ta’ dan ir-regolament jipprovdi:
               “[TARIC], li tħaddan fiha l-ħtiġiet kollha ta’ Tariffa Doganali Komuni, l-statistiċi esterni tal-kummerċ, il-linji politiċi kummerċjali, agrikoli u linji politiċi oħra tal-Komunità rigward l-importazzjoni u l-esportazzjoni ta’ oġġetti, għandha tiġi stabbilita mill-Kummissjponi.
               It-Tariffa għandha tkun ibbażata fuq in-[NM] u jkun fiha:
               
                        a)
                     
                     
                        il-miżuri li jinsabu f’dawn ir-Regolamenti;
                     
                  
                        b)
                     
                     
                        is-suddiviżjonijiet Komunitarji addizzjonali, msejħa ‘Subartikoli tat-TARIC’, li huma meħtieġa għall-implimetazzjoni ta’ miżuri Komunitarji speċifiċi mniżżla fl-Anness II;
                     
                  
                        ċ)
                     
                     
                        kull informazzjoni oħra meħtieġa għall-implimetazzjoni jew l-immaniġġjar tal-kodiċijiet tat-TARIC u kodiċijiet addizzjonali kif definiti fl-Artikoli 3(2) u (3);
                     
                  
                        d)
                     
                     
                        ir-rati tad-dazju tad-dwana u imposti oħra fuq l-importazzjoni u l-esportazzjoni, inklużi eżenzjonijiet mid-dazju u rati ta’ tariffa preferenzali applikabbli għal oġġetti speċifiċi waqt l-importazzjoni u l-esoportazzjoni;
                     
                  
                        e)
                     
                     
                        miżuri li jidhru fl-Anness II applikabbli għall-importazzjoni u l-esportazzjoni ta’ oġġetti speċifiċi.”
                     
                  
         
               5
            
            
               Skont l-Artikolu 3(1) u (2) tal-imsemmi Regolament:
               “1.   Kull sub-titolu NM għandu jkollu numru kodifikat bi tmien numri:
               
                        a)
                     
                     
                        l-ewwel sitt numri għandhom ikunu n-numri kodifikati li jkollhom x’jaqsmu mat-titoli u s-sub-titoli tan-nomenklatura tas-[SA];
                     
                  
                        b)
                     
                     
                        is-seba’ u t-tmien numri għandhom juru s-sub-titoli NM. […]
                     
                  2.   Is-sottotitoli [TARIC] għandhom jiġu identifikati bid-9 u l-10 numri li, flimkien man-numri taċ-ċifrarju msemmija fil-paragrafu 1, jiffurmaw in-numri taċ-ċifrarju [TARIC]. […]”
            
         
               6
            
            
               L-Artikolu 6 tal-istess regolament jistabbilixxi li t-TARIC hija stabbilita, aġġornata, amministrata u mxerrda mill-Kummissjoni.
            
         
               7
            
            
               L-ewwel parti tan-NM fiha numru ta’ dispożizzjonijiet preliminari. F’din il-parti, taħt it-Taqsima I, li tikkonċerna r-regoli ġenerali, is-Sezzjoni A, intitolata “Regoli ġenerali għall-interpretazzjoni tan-[NM]”, tipprovdi:
               “Il-klassifikazzjoni ta’ oġġetti fin-[NM] għanda tkun irregolata mill-prinċipji li ġejjin:
               
                        1.
                     
                     
                        It-titli tat-taqsimiet, kapitli u subkapitli huma maħsubin għall-ħeffa ta’ referenza biss; għal għanijiet legali, il-klassifikazzjoni għandha tkun deċiża skond it-termini tat-titli u n-noti ta’ kwalunkwe taqsima jew kapitlu relattiv u, sakemm dawn t-titli jew in-noti ma jkunux jeħtieġu mod ieħor, skond id-dispożizzjonijiet li ġejjin.
                     
                  […]
               
                        3.
                     
                     
                        Meta permezz ta’ l-applikazzjoni tar-regola 2(b) jew kwalunkwe raġuni oħra, l-oġġetti jkunu klassifikati prima facie f’titlu wieħed jew iżjed, il-klassifikazzjoni għandha ssir kif ġej:
                        
                                 a)
                              
                              
                                 it-titlu li jagħti l-iżjed deskrizzjoni speċifika għandha tkun preferuta għal titli li jagħtu deskrizzjoni iżjed ġenerali. […]
                              
                           […]
                     
                  
                        6.
                     
                     
                        Għal għanijiet legali, il-klassifikazzjoni ta’ oġġetti fis-subtitli ta’ titlu għandha tkun deċiża skont it-termini ta’ dawk is-subtitli u kwalunkwe noti ta’ subtitli relatati u, mutatis mutandis skont ir-regoli ta’ hawn fuq, skont il-kondizzjoni li subtitli fl-istess livell biss huma komparabbli. Għall-għanijiet ta’ din ir-regola t-taqsima relattiva u n-noti tal-kapitlu japplikaw ukoll, sakemm il-kuntest ma jitlobx mod ieħor.”
                     
                  
         
               8
            
            
               It-tieni parti tan-NM tinkludi Taqsima IV, iddedikata għall-“Preparazzjonijiet ta’ l-ikel; xorb, spirti u ħall; tabakk u sostituti manifatturati tat-tabakk”. Din it-taqsima tinkludi, b’mod partikolari, il-Kapitolu 22, li hu intitolat “Xorb, spirti u ħall”.
            
         
               9
            
            
               L-intestatura 2202 tan-NM hija maqsuma b’dan il-mod:
            
         
                  “2202
               
               
                  Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu jew imħawrin, u xorb ieħor li mhux alkoħoliku, minbarra meraq tal-frott jew tal-ħxejjex tat-titlu 2009:
               
            
                  2202 10 00
               
               
                  ‐ Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin
               
            
                  2202 90
               
               
                  – Oħrajn:
               
            
                  2202 90 10
               
               
                  – – Ma fihomx prodotti ta’ titli 0401 sa 0404 jew xaħam miksub minn prodotti ta’ titli 0401 sa 0404
               
            
                   
               
               
                  – – Oħrajn, fihom piż ta’ xaħam miksub mill-prodotti ta’ titli 0401 sa 0404
               
            
                  2202 90 91
               
               
                  – – – Inqas minn 0,2 %
               
            
                  2202 90 95
               
               
                  – – –0,2 % jew iktar iżda inqas minn 2 %
               
            
                  2202 90 99
               
               
                  – – – mhux inqas minn 2 %.”
               
            
               10
            
            
               Skont l-ewwel nota kumplimentari li tinsab fil-Kapitolu 22 tan-NM:
               “Subtitlu 2202 10 00 ikopri ilmijiet, inklużi ilmijiet minerali u ilmijiet effervexxenti, li fihom miżjud zokkor jew materjal ieħor li jagħmel ħelu jew imħawwrin, sakemm huma għal konsum dirett bħala xorb.”
            
         
               11
            
            
               In-noti ta’ spjega tan-NM imfassla mill-Kummissjoni, fil-verżjoni tagħhom applikabbli fid-data tal-fatti fil-kawża prinċipali (ĠU 2006, C 50, p. 1), huma mfassla b’dan il-mod f’dak li jirrigwarda l-intestatura 2202:
            
         
                  “2202
               
               
                  Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin, u xorb ieħor mhux alkoħoliku, mhux meraq tal-frott jew tal-ħxejjex ta’ titlu 2009.
                  L-espressjoni “xorb mhux alkoħoliku” hija definita f’Nota 3 għal dan il-kapitlu.
               
            
                  2202 10 00
               
               
                  Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin
                  Is-soft drinks imsemmijin fin-Noti ta’ Spjega SA għal titlu 2202, paragrafu (A), huma koperti minn dan is-subtitlu.
                  Il-preżenza ta’ anti-ossidanti, vitamini, stabilizzanti jew kinina ma jaffetwax il-klassifikazzjoni ta’ soft drinks.
                  Dan is-subtitlu jinkludi prodotti likwidi, komposti minn ilma, zokkor u ħwawar, imqegħdin ġo borża tal-plastik u intiżi li jsiru id-dar f’lollies tas-silġ permezz ta’ friżar fir-refriġerejter.
                  Ara ukoll Nota Addizzjonali 1 għal dan il-kapitlu.
               
            
               12
            
            
               Fl-2006, fir-rigward tas-subintestatura NC 2202 90 10, it-TARIC kellu s-sub-titoli segwenti:
            
         
                  “2202 90
               
               
                  ‐ Oħrajn
               
            
                  2202 90 10
               
               
                  ‐ ‐ Ma fihomx prodotti ta’ titli 0401 sa 0404 jew xaħam miksub minn prodotti ta’ titli 0401 sa 0404
                  ‐ ‐ ‐ li fihom zokkor (sakkrozju jew zokkor invertit)
               
            
                  2202 90 10 11
               
               
                  ‐ ‐ ‐ ‐ Meraq tal-frott jew tal-ħxejjex imħallat bl-ilma minerali jew ilma effervexxenti
               
            
                  2202 90 10 19
               
               
                  ‐ ‐ ‐ ‐ Oħrajn”
               
            
         In-noti ta
         ’ spjega tas-SA
      
      
               13
            
            
               L-OMD tapprova, taħt il-kundizzjonijiet stabbiliti fl-Artikolu 8 tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, in-noti ta’ spjega u l-opinjonijiet ta’ klassifikazzjoni adottati mill-kumitat tas-SA.
            
         
               14
            
            
               In-noti ta’ spjega tas-SA għall-intestatura 2202 huma mfassla kif ġej:
               
                        “A)
                     
                     
                        Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin.
                        F’dan il-grupp, b’mod partikolari jidħlu:
                        
                                 1)
                              
                              
                                 l-ilmijiet minerali (naturali jew artifiċjali) miżjuda biz-zokkor jew xi sustanzi tal-ħlewwa oħra jew bit-togħma.
                              
                           
                                 2
                              
                              
                                 Ix-xorb bħall-luminati, cola, xorb tal-larinġ jew taċ-ċitru, li jikkonsistu minn ilma tax-xorb ordinarju, miżjuda jew le biz-zokkor jew xi sustanzi tal-ħlewwa oħra jew bit-togħma, bil-meraq jew essenza tal-frott jew estratti komposti u miżjuda xi kultant b’aċtu tartriku u b’aċtu ċitriku; spiss dawn isiru effervexxenti bl-użu ta’ dijossidu tal-karbonju. Spiss dawn ikunu fi fliexken jew f’reċipjenti oħra issiġillati”
                              
                           
                  
         
         Il-kawża prinċipali u d-domandi preliminari
      
      
               15
            
            
               Matul l-2006, Mineralquelle Zurzach importat fl-Unjoni xarba bl-isem “Quelly Vita 10”. Din kienet xarba msejħa “ACE” (jiġifieri li fiha l-vitamini A, C, E), komposta minn ilma, minn zokkor, minn meraq konċentrat tal-larinġ, lumi, għeneb, ananas, mandolin, nuċiprisk, frott tal-passjoni, polpa tal-berquq, polpa gwav, aċidifikant bħall-aċtu ċitriku, taħlita ta’ vitamini [vitamina C, vitamina B3, vitamina E, aċtu pantoteniku, beta karoten (provitamina A), vitamina B6, vitamina B1, aċidu foliku, biotina, vitamina B12], konservanti (E 242 u E 202), stabilizzanti (E 440 u E 410), aromi minn preparazzjonijiet aromatizzanti, aromi naturali u aromi artifiċjali. Il-kontenut ta’ meraq tal-frott ta’ din ix-xarba kien jammonta għal 12 % u l-kontenut f’vitamini, għal 100 millilitru, kien jirrappreżenta 15 % tal-bżonnijiet tal-ġurnata globalment rakkomandati u 30 % ta’ dak għall-vitamina A.
            
         
               16
            
            
               Mineralquelle Zurzach iddikjarat din ix-xarba għall-awtorizzazzjoni tat-tpoġġija fis-suq tagħha bħala oriġinarja mill-Isvizzera u li taqa’ taħt in-numru tal-kodiċi TARIC 2202 10 00 00, li jirrigwarda l-“Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin”. L-oġġetti b’oriġini Svizzera, ikklassifikati f’din l-intestatura tariffarja, kellhom jibbenefikaw minn sistema preferenzjali b’rata ugwali għal zero.
            
         
               17
            
            
               Il-Hauptzollamt Singen, abbażi ta’ informazzjoni mogħtija fid-29 ta’ Diċembru 2008 miz-Zolltechnishe Prüfungs und Lehranstalt München bei der Bundesfinanzdirektion Südost (servizz ta’ verifika u ta’ taħriġ tekniku tad-dwani ta’ Munchen mad-Direttorat Federali tal-Finanzi tax-xlokk), wettaq kontroll doganali li b’riżultat tiegħu ikkunsidra li x-xarba “Quelly Vita 10” kienet tidħol taħt il-kodiċi TARIC 2202 90 10 11, li jikkonċerna l-“Meraq tal-frott jew tal-ħxejjex imħallat bl-ilma minerali jew ilma effervexxenti”.
            
         
               18
            
            
               Fit-2 ta’ Frar 2009, il-Hauptzollamt Singen innotifika lil Mineralquelle Zurzach b’irkupru a posteriori, fir-rigward tal-importazzjonijiet ta’ din ix-xarba, li seħħew bejn is-6 ta’ Frar u t-28 ta’ Frar 2006, fl-ammont ta’ EUR 8 964.91, abbażi tal-klassifika tax-xarba msemmija taħt il-kodiċi TARIC 2202 90 10 11. Fl-aħħar ta’ proċedura ta’ lment li ma kellhiex suċċess, Mineralquelle Zurzach ippreżentat rikors kontra din id-deċiżjoni ta’ rkupru quddiem il-Finanzgericht Baden-Württemberg.
            
         
               19
            
            
               Il-qorti tar-rinviju tesprimi dubji fir-rigward tal-fatt li xarba bħal “Quelly Vita 10” tista’ tiġi kklassifikata f’subintestatura differenti minn 2202 10 00 tan-NM.
            
         
               20
            
            
               Din tikkunsidra li, peress li din ix-xarba essenzjalment tikkonsisti f’ilma u f’zokkor u li l-kontenut ta’ meraq tal-frott miżjud huwa ta’ biss 12 %, dan jidher li jindika li din għandha tiġi kklassifikata taħt is-subintestatura 2202 10 00 tan-NM li tikkonċerna l-ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawrin, u xorb ieħor mhux alkoħoliku. Skont din il-qorti, in-noti ta’ spjega tan-NM relattivi għas-subintestatura 2202 10 00 tan-NM ukoll jindikaw f’dan is-sens.
            
         
               21
            
            
               Madankollu, il-qorti tar-rinviju tenfasizza li x-xarba msemmija tista’ wkoll tidħol taħt l-intestatura tariffarja 2202 90 10 11 tat-TARIC, li tikkonċerna l-meraq tal-frott jew tal-ħxejjex imħallta bl-ilma.
            
         
               22
            
            
               Din il-qorti tikkunsidra li mill-ġurisprudenza tal-Qorti tal-Ġustizzja jirriżulta li l-klassifikazzjoni tariffarja għandha ssir fir-rigward tal-karatteristiċi u tal-proprjetajiet oġġettivi tal-oġġetti kkonċernati. B’hekk, in-noti ta’ spjega tas-SA u tan-NM, għalkemm ma humiex ta’ natura vinkolanti, huma madankollu mezzi validi għall-interpretazzjoni tal-pożizzjonijiet tariffarji.
            
         
               23
            
            
               Din tqis ukoll li, fil-każ li x-xarba “Quelly Vita 10” ma tidħolx fis-subintestatura 2202 10 00 tan-NM, tqum il-kwistjoni jekk din għandhiex tiġi kklassifikata taħt il-kodiċi 2202 90 10 11 TARIC jew taħt il-kodiċi 2202 90 10 19 TARIC.
            
         
               24
            
            
               F’dawn iċ-ċirkustanzi, il-Finanzgericht Baden-Württemberg iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
               
                        “1)
                     
                     
                        Xarba mhux alkoħolika, komposta prinċipalment minn ilma iżda wkoll, sa 12 %, minn meraq tal-frott, li jkun fiha wkoll, minbarra zokkor, taħlita ta’ vitamini li hija ħafna ikbar mill-kontenut ta’ vitamini li jkun fih il-meraq naturali tal-frott, taqa’ fis-subintestatura 2202 10 00 tan-[NM]?
                     
                  Fil-każ li l-ewwel domanda tingħata risposta negattiva:
               
                        2)
                     
                     
                        Jista’ jingħad li tali xarba hija meraq tal-frott ddilwit b’ilma li taqa’ taħt il-kodiċi 2202 90 10 11 TARIC?
                     
                  Fil-każ li l-ewwel żewġ domandi jingħataw risposta negattiva:
               
                        3)
                     
                     
                        Jista’ jingħad li tali prodott huwa merkanzija li taqa’ taħt il-kodiċi 2202 90 10 19 TARIC?”
                     
                  
         
         Fuq id-domandi preliminari
      
      
               25
            
            
               Skont l-Artikolu 99 tar-Regoli tal-Proċedura tal-Qorti tal-Ġustizzja, meta r-risposta għal domanda preliminari tkun tista’ tiġi dedotta b’mod ċar mill-ġurisprudenza jew ma tħalli lok għal ebda dubju raġonevoli, il-Qorti tal-Ġustizzja tista’, f’kull ħin, fuq proposta tal-Imħallef Relatur u wara li jinstema’ l-Avukat Ġenerali, tiddeċiedi permezz ta’ digriet motivat.
            
         
               26
            
            
               Hemm lok li din id-dispożizzjoni tiġi applikata f’din il-kawża.
            
         
               27
            
            
               Bit-tliet domandi preliminari tagħha, li għandhom jiġu eżaminati flimkien, il-qorti tar-rinviju essenzjalment tistaqsi jekk in-NM għandhiex tiġi interpretata fis-sens li xarba, bħal dik inkwistjoni fil-kawża prinċipali, li tikkonsisti b’mod partikolari minn ilma, zokkor, meraq konċentrat ta’ larinġ, lumi, għeneb, ananas, mandolin, nuċiprisk, frott tal-passjoni, polpa tal-berquq, polpa gwav, aċidifikant, minn taħlita ta’ vitamini, ta’ aromi naturali u artifiċjali u li għandha kontenut ta’ meraq tal-frott li jammonta għal 12 %, għandha tiġi kklassifikata fis-subintestatura 2202 10 00 ta’ din in-nomenklatura jew, fil-każ ta’ risposta negattiva, jekk it-TARIC għandux jiġi interpretat fis-sens li tali oġġett jidħol jew taħt il-kodiċi 2202 90 10 11, jew taħt il-kodiċi 2202 90 10 19 ta’ din it-tariffa.
            
         
               28
            
            
               Fir-rigward tal-punt jekk il-karatteristiċi tal-merkanzija importata minn Mineralquelle Zurzach, hekk kif deskritti fid-deċiżjoni tar-rinviju, jikkorrispondux għall-karatteristiċi kollha tas-subintestatura 2202 10 00 tan-NM, għandu jiġi enfasizzat li, meta l-Qorti tal-Ġustizzja jkollha quddiemha rinviju għal deċiżjoni preliminari dwar klassifikazzjoni tariffarja, il-funzjoni tagħha tikkonsisti qabel kollox f’li tikkjarifika lill-qorti nazzjonali dwar il-kriterji li l-implementazzjoni tagħhom tippermetti lil din tal-aħħar tikklassifika korrettement lill-prodotti inkwistjoni fin-NM, li għandha hija stess twettaq din il-klassifikazzjoni, u dan speċjalment meta hija ma jkollhiex neċessarjament l-elementi kollha indispensabbli f’dan ir-rigward. B’hekk, il-qorti nazzjonali tidher f’kull każ f’pożizzjoni aħjar li tagħmel dan (ara s-sentenza Proxxon, C-500/04, EU:C:2006:111, punt 23, kif ukoll Digitalnet et, C-320/11, C-330/11, C-382/11 u C‑383/11, EU:C:2012:745, punt 61).
            
         
               29
            
            
               Madankollu, sabiex tagħti lill-qorti tar-rinviju risposta utli u tippermettilha twettaq il-klassifikazzjoni tariffarja li tkun tressqet quddiemha, il-Qorti tal-Ġustizzja tista’, fi spirtu ta’ kooperazzjoni mal-qrati nazzjonali u fid-dawl tal-informazzjoni ppreżentata fid-deċiżjoni tar-rinviju, tipprovdilha l-indikazzjonijiet kollha li tqis li huma neċessarji (ara, f’dan is-sens, is-sentenzi Lohmann u Medi Bayreuth, C-260/00 sa C-263/00, EU:C:2002:637, punt 28, kif ukoll Pärlitigu, C-56/08, EU:C:2009:467, punt 23).
            
         
               30
            
            
               Bil-għan li tirrispondi d-domandi magħmula, għandu, minn naħa, jiġi enfasizzat li r-regoli ġenerali għall-interpretazzjoni tan-NM jipprevedu li l-klassifikazzjoni tal-merkanziji għandha tiġi ddeterminata skont it-termini tal-intestaturi u tan-noti tat-taqsimiet u l-kapitoli, filwaqt li l-kliem tat-titoli tat-taqsimiet, tal-kapitoli jew tas-sub-kapitoli jitqies li għandu biss valur indikattiv (ara s-sentenza Lukoyl Neftohim Burgas, C‑330/13, EU:C:2014:1757, punt 33).
            
         
               31
            
            
               Min-naħa l-oħra, għandu jiġi rrilevat li, skont ġurisprudenza stabbilita, fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja tal-merkanzija għandu jitfittex, b’mod ġenerali, fil-karatteristiċi u fil-kwalitajiet oġġettivi tagħha, hekk kif iddefiniti mill-formulazzjoni tal-intestatura tan-NM u tan-noti tat-taqsimiet jew tal-kapitoli (ara, f’dan is-sens, b’mod partikolari s-sentenzi Proxxon, EU:C:2006:111, punt 21; Rakvere Lihakombinaat, C-140/08, EU:C:2009:667, punt 42, kif ukoll Digitalnet et, EU:C:2012:745, punt 27 u l-ġurisprudenza ċċitata).
            
         
               32
            
            
               Fir-rigward tan-noti ta’ spjega tas-SA, għandu jingħad ukoll li, minkejja l-fatt li dawn ma għandhomx saħħa vinkolanti, dawn jikkostitwixxu strumenti importanti għall-finijiet li tiġi żgurata applikazzjoni uniformi tat-tariffa doganali komuni u jipprovdu, bħala tali, elementi ta’ valur għall-interpretazzjoni tagħha (ara, f’dan is-sens, is-sentenzi Kloosterboer Services, C‑173/08, EU:C:2009:382, punt 25, u Agroferm, C-568/11, EU:C:2013:407, punt 28). L-istess japplika għan-noti ta’ spjega tan-NM (ara, f’dan is-sens, is-sentenzi Develop Dr. Eisbein, C-35/93, EU:C:1994:252, punt 21, kif ukoll British Sky Broadcasting Group u Pace, C-288/09 u C‑289/09, EU:C:2011:248, punt 92).
            
         
               33
            
            
               F’dan il-każ, mill-kliem tal-intestatura 2202 tan-NM jirriżulta li din tinkludi fiha l-“Ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin, u xorb ieħor li mhux alkoħoliku, minbarra meraq tal-frott jew tal-ħxejjex tat-titlu 2009”.
            
         
               34
            
            
               Barra minn hekk, in-nota supplimentari 1 tal-Kapitolu 22 tan-NM, li jirreferu għaliha n-noti ta’ spjega tan-NM relattivi għas-subintestatura 2202 10 00, tippreċiża li s-subintestatura msemmija “tinkludi fiha l-ilmijiet, inklużi ilmijiet minerali u ilmijiet effervexxenti, biz-zokkor jew materjal ieħor li jagħmel ħelu miżjud jew imħawwrin, sa kemm dawn jistgħu jiġu kkunsmati direttament fl-istat tagħhom bħala xarbiet”.
            
         
               35
            
            
               Barra minn hekk, l-imsemmija noti ta’ spjega tan-NM jippreċiżaw li s-soft drinks imsemmija fin-noti ta’ spjega tas-SA, Nru 2202, paragrafu (A), jiffurmaw parti mis-subintestatura 2202 10 00 tan-NM. Dawn l-aħħar noti ta’ spjega tas-SA jelenkaw b’mod mhux eżawrjenti lista ta’ xarbiet li għandhom jiġu kklassifikati taħt din is-subintestatura, jiġifieri x-xarbiet bħall-luminati, cola, xorb tal-larinġ jew taċ-ċitru, li jikkonsistu minn ilma tax-xorb ordinarju, miżjuda jew le biz-zokkor jew xi sustanzi tal-ħlewwa oħra jew bit-togħma, bil-meraq jew essenza tal-frott jew estratti komposti u miżjuda xi kultant b’aċtu tartriku u b’aċtu ċitriku. Skont in-noti ta’ spjega tan-NM relattivi għas-subintestatura 2202 10 00, il-preżenza ta’ anti-ossidanti, vitamini, stabilizzanti jew kinina ma jaffettwax il-klassifikazzjoni ta’ soft drinks.
            
         
               36
            
            
               F’dan il-każ, xarba li l-kontenut ta’ meraq tal-frott tagħha huwa ta’ 12 % tissodisfa d-definizzjoni tan-nota ta’ spjega tas-SA relattiva għall-intestatura 2202, paragrafu (A), peress li l-kontenut f’meraq ma huwiex predominanti, għaliex din ix-xarba tikseb it-togħma tagħha b’mod partikolari biż-żieda ta’ aromi naturali u artifiċjali kif ukoll ta’ zokkor.
            
         
               37
            
            
               Min-naħa l-oħra, kontenut f’meraq tal-frott ta’ 12 % ma jistax jiġġustifika l-klassifikazzjoni ta’ xarba fl-intestatura 2202 90 10 11 tat-TARIC, intitolata “Meraq tal-frott jew tal-ħxejjex imħallat bl-ilma minerali jew ilma effervexxenti”.
            
         
               38
            
            
               Għaldaqstant, ir-risposta għad-domandi magħmula għandha tkun li n-NM għandha tiġi interpretata fis-sens li xarba, bħal dik inkwistjoni fil-kawża prinċipali, li tikkonsisti b’mod partikolari minn ilma, zokkor, meraq konċentrat ta’ larinġ, lumi, għeneb, ananas, mandolin, nuċiprisk, frott tal-passjoni, polpa tal-berquq, polpa gwav, aċidifikant, minn taħlita ta’ vitamini, ta’ aromi naturali u artifiċjali u li għandha kontenut ta’ meraq tal-frott li jammonta għal 12 %, tidħol fis-subintestatura 2202 10 00 ta’ din in-nomenklatura.
            
         
         Fuq l-ispejjeż
      
      
               39
            
            
               Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż.
            
          
            
               Għal dawn il-motivi, Il-Qorti tal-Ġustizzja (Is-Sitt Awla) taqta’ u tiddeċiedi:
            
          
               
                  
                     In-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, kif emendata bir-Regolament tal-Kummissjoni (KE) Nru 1719/2005, tas-27 ta’ Ottubru 2005, għandha tiġi interpretata fis-sens li xarba, bħal dik inkwistjoni fil-kawża prinċipali, li tikkonsisti b’mod partikolari minn ilma, zokkor, meraq konċentrat ta’ larinġ, lumi, għeneb, ananas, mandolin, nuċiprisk, frott tal-passjoni, polpa tal-berquq, polpa gwav, aċidifikant, minn taħlita ta’ vitamini, ta’ aromi naturali u artifiċjali u li għandha kontenut ta’ meraq tal-frott li jammonta għal 12 %, tidħol fis-subintestatura 2202 10 00 ta’ din in-nomenklatura.
                  
               
             
               
                  
                     Firem
                  
               
            (
            *1
         )	Lingwa tal-kawża: il-Ġermaniż.